SCC ทุ่ม 13 ลบ. ปรับโฉม “เอสซีจี เอ็กซพีเรียนซ์” หวังดึงลูกค้าเพิ่ม
SCC ทุ่ม 13 ลบ. ปรับโฉม "เอสซีจี เอ็กซพีเรียนซ์" ใหม่-ออกโปรโมชั่นกระตุ้นยอดขาย หัวงดึงลูกค้าเข้ารับบริการปีนี้เพิ่มขึ้น 19%
1 ส.ค. 2560

นายนิธิ ภัทรโชค ผู้ช่วยผู้จัดการใหญ่-ตลาดในประเทศ ธุรกิจเอสซีจี ซิเมนต์-ผลิตภัณฑ์ก่อสร้าง บริษัท ปูนซิเมนต์ไทย จำกัด (มหาชน) หรือ SCC เปิดเผยว่า เอสซีจีได้ลงทุนกว่า 13 ล้านบาทในปีนี้เพื่อปรับโฉม “เอสซีจี เอ็กซพีเรียนซ์” ยกระดับการจัดแสดงสินค้าที่ครบครันด้วยแบรนด์สินค้าคุณภาพ ภายในพื้นที่ 6,200 ตารางเมตร พร้อมเพิ่มการให้บริการแบบครบวงจร ตั้งแต่ให้คำปรึกษา ออกแบบ ประมาณราคา รวมถึงการสั่งซื้อสินค้า
รวมทั้งแนะนำช่องทางจัดจำหน่ายที่สะดวกสบายให้แก่ลูกค้า ตอบรับพฤติกรรมผู้บริโภคในปัจจุบันที่มีความต้องการเฉพาะตัวมากยิ่งขึ้น รวมถึงออกโปรโมชั่นกระตุ้นยอดขายและกิจกรรมการตลาดต่อเนื่องตลอดปี ตั้งเป้าผู้เข้ารับบริการปีนี้เพิ่มขึ้นจากปีก่อน 19%
ทั้งนี้ “เอสซีจี เอ็กซพีเรียนซ์” เป็นแฟล็กชิพสโตร์ที่สำคัญ ในฐานะ “The Trusted Knowledge Provider” ศูนย์รวมความรู้เรื่องบ้านที่ครบครัน ที่เปิดโอกาสให้ลูกค้าได้ลองสัมผัสสินค้าและประสบการณ์การใช้งานจริงก่อนการตัดสินใจซื้อ  และบริการให้คำปรึกษาทุกขั้นตอนของการสร้างบ้าน รวมถึงการจัดจำหน่าย หรือบริการสั่งซื้อสินค้า
โดยในปีที่ผ่านมาได้เปิด “เอสซีจี วิลเลจ” 4 นวัตกรรมบ้านที่ผู้บริโภคให้ความสนใจมากที่สุด ได้รับการตอบรับเป็นอย่างดี เห็นได้จากจำนวนผู้เข้ารับบริการที่เอสซีจี เอ็กซพีเรียนซ์เฉลี่ยเดือนละ 7,000 คน แบ่งเป็นผู้เยี่ยมชมใหม่ที่ต้องการหาข้อมูลเพื่อแก้ปัญหาต่าง ๆ ของบ้าน 60% และผู้ที่ประทับใจและกลับมาใช้บริการอย่างต่อเนื่องอีก 40%
ทั้งนี้จากการสำรวจลูกค้าในฐานข้อมูลของเอสซีจี เอ็กซพีเรียนซ์ ล่าสุด พบว่าไลฟ์สไตล์การเลือกซื้อวัสดุก่อสร้างของผู้บริโภคกว่า 60% จะเลือกซื้อสินค้าร่วมกับครอบครัว นอกจากนี้ยังพบว่าผู้บริโภคมีแผนในการสร้างบ้านและปรับปรุงบ้านด้วยการหาสถาปนิกและผู้รับเหมาเองถึง 50% เนื่องจากต้องการบ้านที่ตอบโจทย์ความต้องการแบบเฉพาะบุคคล ไม่ว่าจะเป็น บ้านกันร้อน บ้านสำหรับผู้สูงอายุ บ้านกันรั่ว บ้านที่สะดวกสบายในการอยู่อาศัย เป็นต้น